**Njoftim për konsultimin publik, lidhur me projektligjin:**

**“Për organizimin dhe funksionimin e Forcës Rezerviste në Republikën e Shqipërisë”**

Projektligji “Për organizimin dhe funksionimin e Forcës Rezerviste në Republikën e Shqipërisë”, ka për qëllim përcaktimin e rregullave për organizimin dhe funksionimin e shërbimit rezervist në Republikën e Shqipërisë, të drejtat, detyrimet dhe përgjegjësitë e shtetasve, të organeve shtetërore e subjekteve private për mobilizimin dhe shërbimin ushtarak, rezervist.

Projektligji për shërbimin ushtarak në rezervë do të shërbejë për të siguruar individë të trajnuar, me qëllim kompletimin e strukturës së Forcave të Armatosura të Republikës së Shqipërisë, ruajtjen e nivelit të gatishmërisë dhe operacionalitetit të kërkuar, si dhe rritjen e kapaciteteve të mbrojtjes, të nevojshme në rastet e përkeqësimit të gjendjes së sigurisë, si dhe për plotësimin e detyrimeve kombëtare në kuadër të NATO-s, operacioneve në përgjigje të krizave, operacionet e mbështetjes së paqes, sigurisë rajonale e globale, si dhe operacionet e emergjencave civile.

Në këto kushte, për të përballuar gjithë gamën e sfidave dhe vështirësive që kohët e fundit janë gjithnjë e në rritje, forcat e shërbimit ushtarak në rezervë duhet të konsiderohen si një pjesë e vlefshme dhe e çmuar e Forcave tona të Armatosura, të cilat me pjesëmarrjen e tyre në misione, krahas forcave aktive, do të sjellin kapacitete shtesë, kontribut në rritjen, mbështetjen dhe fuqizimin e kapaciteteve operacionale, si dhe do të luajnë një rol të rëndësishëm, praktik e konkret në përballimin e sfidave të çdo natyre e lloji.

Për krijimin dhe mirëfunksionimin e shërbimit ushtarak në rezervë në Forcat e Armatosura të Republikës së Shqipërisë, në vijim dhe të arsyetimit të mësipërm, është parë e nevojshme hartimi i një ligji të ri, sikundër është dhe projektligji i paraqitur “Për organizimin e shërbimit ushtarak në rezervë në Republikën e Shqipërisë“, me anë të së cilit synohet të riformulohen dhe të shtohen disa përcaktime, të drejta e detyrime, në funksion të qartësisë ligjore dhe në plotësim të disa vakumeve të hasura gjatë zbatimit të akteve ligjore aktuale.

Palët e interesuara janë të ftuar për të paraqitur komentet dhe rekomandimet e tyre për këtë projektligj, brenda 20 ditëve pune nga data e shpalljes së këtij njoftimi, në adresën e email-it të koordinatorit për njoftimin dhe konsultimin publik:

konsultim.publik@mod.gov.al

amarilda.reci@mod.gov.al

Më poshtë gjenden të publikuara:

1. Projektligji “Për organizimin dhe funksionimin e Forcës Rezerviste në Republikën e Shqipërisë”.
2. Relacioni i projektligjit.